pythainlp/thaigov-v2-corpus-22032023 huggingface dataset:
วันอังคารที่ 10 พฤษภาคม 2565
มท. เผยผลการประชุมคณะกรรมการส่งเสริมกิจการฮัจย์แห่งประเทศไทย รับทราบโควตาผู้แสวงบุญพิธีฮัจย์ชาวไทย จำนวน 5,885 คน มีกำหนดระยะเวลาในการเดินทางเข้าร่วมประกอบพิธีฮัจย์ระหว่างวันที่ 10
มท. เผยผลการประชุมคณะกรรมการส่งเสริมกิจการฮัจย์แห่งประเทศไทย รับทราบโควตาผู้แสวงบุญพิธีฮัจย์ชาวไทย จำนวน 5,885 คน มีกำหนดระยะเวลาในการเดินทางเข้าร่วมประกอบพิธีฮัจย์ระหว่างวันที่ 10 มิถุนายน 2565 - 3 กรกฎาคม 2565
วันนี้ (10 พ.ค. 65) นายชยาวุธ จันทร รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน ได้เปิดเผยถึงผลการประชุมคณะกรรมการส่งเสริมกิจการฮัจย์แห่งประเทศไทย ครั้งที่ 1/2565 เมื่อวานนี้ (9 พ.ค. 65) ซึ่งที่ประชุมได้มีมติรับทราบบันทึกความตกลงการเตรียมการฮัจย์ ประจำปี พ.ศ. 2565 (ฮ.ศ. 1443) ระหว่างผู้แทนฮัจย์ของประเทศไทยกับกระทรวงฮัจย์และอุมเราะห์ของราชอาณาจักรซาอุดีอาระเบียโดยกำหนดโควตาผู้แสวงบุญพิธีฮัจย์ชาวไทย จำนวน 5,885 คน โดยเดินทางจากประเทศไทยผ่านท่าอากาศยานนานาชาติสุวรรณภูมิ ท่าอากาศยานนานาชาติหาดใหญ่ และท่าอากาศยานนราธิวาส ไปยังราชอาณาจักรซาอุดีอาระเบีย ณ ท่าอากาศยานนานาชาติ King Abbulaziz เมืองเจดดาห์ และท่าอากาศยานนานาชาติ Prince Mohammed เมืองมาดีนะห์ พร้อมทั้งรับทราบผลการลงทะเบียนเดินทางไปประกอบพิธีฮัจย์ ประจำปี พ.ศ. 2565 (ฮ.ศ. 1443) ข้อมูล ณ วันที่ 8 เมษายน 2565 มีผู้ลงทะเบียนแสดงความประสงค์ จำนวน 4,148 คน โดยผู้เดินทางไปประกอบพิธีฮัจย์ ประจำปี พ.ศ. 2565 (ฮ.ศ. 1443) ต้องปฏิบัติตามเงื่อนไขที่กำหนด จำนวน 5 ข้อ ได้แก่ 1) ต้องได้รับการฉีดวัคซีนครบถ้วนรวมถึงวัคซีนป้องกันโควิด-19 2) ต้องแสดงผลการตรวจโรคโควิด-19 แบบ PCR ที่เป็นลบอย่างน้อย 72 ชั่วโมง ก่อนเดินทาง 3) ต้องสวมหน้ากากอนามัยระหว่างการประกอบพิธีฮัจย์ตลอดเวลา 4) ต้องแสดงเอกสารการจัดทำประกันโรคโควิด-19 และ 5) ต้องมีอายุต่ำกว่า 65 ปี โดยวัคซีนป้องกันโควิด-19 ที่ราชอาณาจักรซาอุดีอาระเบียให้การรับรองแล้ว 9 ชนิด ได้แก่ Pfizer, Moderna, Oxford Astra Zeneca, Johnson & Johnson, Sinopharm, Sinovac, Covaxin, Sputnik และ Covavax โดยมีกำหนดระยะเวลาในการเดินทางจากประเทศไทยเพื่อเข้าร่วมประกอบพิธีฮัจย์ ณ ราชอาณาจักรซาอุดีอาระเบีย ระหว่างวันที่ 10 มิถุนายน 2565 - 3 กรกฎาคม 2565
วันอาทิตย์ที่ 7 สิงหาคม 2565
ปลัดกระทรวงดิจิทัลฯ นำคณะผู้บริหารกรมอุตุนิยมวิทยาลงพื้นที่ตรวจเยี่ยม สถานีอุตุนิยมวิทยาการบินท่าอากาศยานเบตง
ปลัดกระทรวงดิจิทัลฯ นำคณะผู้บริหารกรมอุตุนิยมวิทยาลงพื้นที่ตรวจเยี่ยม สถานีอุตุนิยมวิทยาการบินท่าอากาศยานเบตง
เมื่อวันที่7สิงหาคม2565 นางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมพร้อมด้วยดร.ชมภารีชมภูรัตน์อธิบดีกรมอุตุนิยมวิทยาว่าที่ร้อยตรีธนะสิทธิ์เอี่ยมอนันชัยรองอธิบดีกรมอุตุนิยมวิทยาฝ่ายวิชาการนายนัฐวุฒิแดนดีผู้อำนวยการกองอุตุนิยมวิทยาการบินและคณะลงพื้นที่ตรวจเยี่ยมสถานีอุตุนิยมวิทยาการบินท่าอากาศยานเบตง สถานีอุตุนิยมวิทยาจังหวัดยะลาเพื่อรับฟังปัญหาต่างๆและมอบนโยบายการปฏิบัติงานให้การปฏิบัติงานเป็นไปอย่างเรียบร้อยมีแนวทางที่ชัดเจนและมีเอกภาพในการพัฒนางานด้านอุตุนิยมวิทยาการบินและมาตรฐานการปฏิบัติงานให้เป็นไปในทิศทางเดียวกันทั้งประเทศ
ตามมาตรฐานที่ICAOกำหนดกรมอุตุนิยมวิทยาได้พัฒนาและขยายขอบเขตการให้บริการข้อมูลอุตุนิยมวิทยาการบินอย่างต่อเนื่องให้ครอบคลุมทุกสนามบินสำหรับท่าอากาศยานเบตงซึ่งตั้งอยู่ที่จังหวัดยะลาเป็นท่าอากาศยานที่จัดตั้งขึ้นใหม่เพื่อส่งเสริมและพัฒนาศักยภาพด้านการท่องเที่ยวและเศรษฐกิจของพื้นที่ให้ดียิ่งขึ้นกองอุตุนิยมวิทยาการบินและหน่วยงานที่เกี่ยวข้องได้ดำเนินการจัดหาและติดตั้งเครื่องมือตรวจวัด
ด้านอุตุนิยมวิทยาการบินพื้นฐานตามมาตรฐานสากลประจำท่าอากาศยานด้วยระบบตรวจอากาศอัตโนมัติ(Automated Weather Observing System : AWOS)ณสถานีตรวจอากาศการบินท่าอากาศยานเบตงเพื่อการให้บริการข้อมูลอุตุนิยมวิทยาการบินสำหรับการขึ้น-ลงของเครื่องบินให้เกิดความปลอดภัยและได้เริ่มให้บริการมาระยะหนึ่งแล้ว
จากนั้นปลัดกระทรวงดิจิทัลฯพร้อมด้วยดร.ชมภารีชมภูรัตน์อธิบดีกรมอุตุนิยมวิทยาว่าที่ร้อยตรีธนะสิทธิ์เอี่ยมอนันชัยรองอธิบดีกรมอุตุนิยมวิยาฝ่ายวิชาการนายนัฐวุฒิแดนดีผู้อำนวยการกองอุตุนิยมวิทยาการบินและคณะเดินทางเยี่ยมชมการบริหารจัดการการเดินทางเข้า-ออกชายแดนไทย-มาเลเซียหลังจากยกเลิกการลงทะเบียนผ่านระบบThailand Passโดยมีนายสกุลเล็งลัคน์กุลนายกเทศมนตรีเมืองเบตงให้การต้อนรับณด่านพรมแดนเบตงอ.เบตง จ.ยะลาทั้งนี้ปลัดกระทรวงดิจิทัลฯและคณะมีกำหนดเดินทางไปราชการเพื่อมอบนโยบายให้กับสถานีอุตุนิยมวิทยาการบินท่าอากาศยานเบตงสถานีอุตุนิยมวิทยาจังหวัดยะลาและหน่วยงานในสังกัดระหว่างวันที่7-9สิงหาคม2565
****************
วันจันทร์ที่ 29 พฤศจิกายน 2564
“ดร.เอนก” ร่วมวันสถาปนามหาวิทยาลัยรามคำแหง ครบรอบ 50 ปี มอบรางวัลดีเด่น แก่อาจารย์ ศิษย์เก่า บุคลากร และนักศึกษา
“ดร.เอนก” ร่วมวันสถาปนามหาวิทยาลัยรามคำแหง ครบรอบ 50 ปี มอบรางวัลดีเด่น แก่อาจารย์ ศิษย์เก่า บุคลากร และนักศึกษา
26 พฤศจิกายน 2564 : ศาสตราจารย์พิเศษ ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) เป็นประธานมอบรางวัลอาจารย์ดีเด่น ศิษย์เก่าดีเด่น บุคลากรดีเด่น และนักศึกษาดีเด่น และพิธีรับเครื่องราชอิสริยาภรณ์แก่ข้าราชการ และพนักงานมหาวิทยาลัย พร้อมด้วยรองศาสตราจารย์พิเศษ ดร.ดวงฤทธิ์ เบ็ญจาธิกุล ชัยรุ่งเรือง เลขานุการรัฐมนตรีและโฆษกกระทรวง ดร.พัชรินรุจา จันทโรนานนท์ ที่ปรึกษารัฐมนตรีเข้าร่วมพิธี เนื่องในโอกาสวันสถาปนามหาวิทยาลัยรามคำแหง ครบรอบ 50 ปี โดยมีผู้ช่วยศาสตราจารย์ ดร.สืบพงษ์ ปราบใหญ่อธิการบดีมหาวิทยาลัยรามคำแหง พร้อมด้วยคณะผู้บริหาร คณาจารย์ และบุคลากรมหาวิทยาลัยให้การต้อนรับ งานดังกล่าวจัดขึ้น ณ อาคารหอประชุมพ่อขุนรามคำแหงมหาราช
ดร.เอนก กล่าวว่าตนขอแสดงความยินดีกับข้าราชการ พนักงานมหาวิทยาลัยทุกท่านที่ได้รับพระราชทานเครื่องราชอิสริยาภรณ์ และผู้ได้รับรางวัลอาจารย์ดีเด่น ศิษย์เก่าดีเด่น บุคลากรดีเด่น และนักศึกษาดีเด่น สิ่งเหล่านี้เป็นเครื่องหมายแห่งการเชิดชูเกียรติ ซึ่งเป็นที่ประจักษ์ว่าท่านได้ประกอบคุณงามความดี สมควรได้รับการยกย่องเป็นแบบอย่าง และเป็นขวัญกำลังใจในการปฏิบัติหน้าที่ต่อไป
“ตลอดระยะเวลา 50 ปีที่ผ่านมา ม.รามคำแหง ได้มีพัฒนาการและความเจริญก้าวหน้าขึ้นโดยลำดับ จนในปัจจุบันสามารถผลิตบัณฑิตได้ทุกระดับ และหลากหลายสาขาวิชา สอดคล้องกับความต้องการของประเทศ มีการสร้างสรรค์ความรู้ที่ทันสมัย สอดคล้องกับสถานการณ์ปัจจุบัน มีทิศทางที่ชัดเจนในการพัฒนามหาวิทยาลัย สมดั่งปณิธานที่ว่า พัฒนามหาวิทยาลัยรามคำแหงให้เป็นแหล่งวิทยาการตลาดวิชา ควบคู่แบบจำกัดจำนวน มุ่งผลิตบัณฑิตที่มีความรู้คู่คุณธรรม และจิตสำนึกในความรับผิดชอบต่อสังคม”รมว.อว. กล่าวในตอนท้าย
วันเสาร์ที่ 11 ธันวาคม 2564
​รองปลัดฯจุลพงษ์ ลงพื้นที่เยี่ยมชมหมู่บ้าน CIV ชุมชนบ้านเชียง นับถอยหลังพร้อมดึงรายได้เข้าชุมชนหลังเปิดประเทศ
นายจุลพงษ์ ทวีศรี รองปลัดกระทรวงอุตสาหกรรม พร้อมด้วย นายภาสกร​ ชัยรัตน์ รองอธิบดีกรมส่งเสริมอุตสาหกรรม ลง​พื้นที่เยี่ยมชมพื้นที่หมู่บ้านอุตสาหกรรมสร้างสรรค์ (Creative Industry Village : CIV) ​ณ​ ชุมชนบ้านเชียง อ.หนองหาน จ.อุดรธานี
รองปลัดฯจุลพงษ์ ลงพื้นที่เยี่ยมชมหมู่บ้าน CIV ชุมชนบ้านเชียง นับถอยหลังพร้อมดึงรายได้เข้าชุมชนหลังเปิดประเทศ
จ.อุดรธานี วันที่ 9 ธันวาคม 2564 นายจุลพงษ์ ทวีศรี รองปลัดกระทรวงอุตสาหกรรม พร้อมด้วย นายภาสกร​ ชัยรัตน์ รองอธิบดีกรมส่งเสริมอุตสาหกรรม ลง​พื้นที่เยี่ยมชมพื้นที่หมู่บ้านอุตสาหกรรมสร้างสรรค์ (Creative Industry Village : CIV) ​ณ​ ชุมชนบ้านเชียง อ.หนองหาน จ.อุดรธานี
หมู่บ้าน CIV ชุมชนบ้านเชียง มีอารยธรรมครอบคลุมแหล่งโบราณคดีในภาคอีสาน สะท้อนให้เห็นถึงขั้นตอนสำคัญของวิวัฒนาการทางวัฒนธรรม​รวมถึงภูมิปัญญาที่สืบทอดกันมา​ยาวนานในด้านศิลปกรรม อาทิ ปั้นดินเผา​ ​ผ้าฝ้ายย้อมคราม ​เครื่องจักรสาน ​โดยที่ผ่านมาชุมชนบ้านเชียงได้รับผลกระทบจากสถานการณ์โควิด-19 ทำให้รายได้หลักลดลงจากการท่องเที่ยวที่หยุดชะงัก ธุรกิจการค้าและบริการที่เชื่อมโยงกับการท่องเที่ยวได้รับผลกระทบอย่างมาก ชุมชนจำเป็นจะต้องเดินหน้าปรับตัวเพื่อความอยู่รอดและฟื้น​ฟูเศรษฐกิจ​ในพื้นที่ โดยชุมชนบ้านเชียงได้เข้าร่วมโครงการ/กิจกรรมของกระทรวงอุตสาหกรรมเพื่อพัฒนาทักษะในหลากหลายมิติ เช่น การพัฒนาออกแบบบรรจุภัณฑ์ การตลาดออนไลน์เพื่อขยายช่องทางการจำหน่ายผลิตภัณฑ์ของชุมชน เพื่อยกระดับชุมชนบนพื้นฐานอัตลักษณ์ท้องถิ่นรวมถึงกิจกรรมการท่องเที่ยวเชิงสร้างสรรค์ของชุมชนบ้านเชียงเพื่อรองรับนักท่องเที่ยวหลังเปิดประเทศ
วันจันทร์ที่ 17 มกราคม 2565
กรมทางหลวงชนบทเตรียมเดินหน้าสร้างสะพานข้ามคลองมหาสวัสดิ์ บรรเทาการจราจรและบริเวณคอขวดบนถนนราชพฤกษ์
ตามนโยบายของรัฐมนตรีว่าการกระทรวงคมนาคม คาดเริ่มเข้าพื้นที่ก่อสร้างกลางปี 2565
กรมทางหลวงชนบท (ทช.) กระทรวงคมนาคม เตรียมดำเนินโครงการก่อสร้างสะพานข้ามคลองมหาสวัสดิ์ ถนนราชพฤกษ์ จังหวัดนนทบุรี เพื่อแก้ไขปัญหาการจราจร เพิ่มประสิทธิภาพบนทางขนานถนนราชพฤกษ์ ทั้งสองฝั่งเป็นการสนับสนุนยุทธศาสตร์การพัฒนาโครงสร้างพื้นฐานด้านคมนาคมของกระทรวงคมนาคม เชื่อมโยงโครงข่ายพื้นที่จากกรุงเทพฯ สู่จังหวัดนนทบุรีได้อย่างคล่องตัวมากยิ่งขึ้น ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท กล่าวว่า จากอัตราการเจริญเติบโตของ การใช้ที่ดินในพื้นที่จังหวัดนนทบุรีฝั่งตะวันตกของแม่น้ำเจ้าพระยามีการพัฒนาและเติบโตขึ้นอย่างรวดเร็ว โดยเฉพาะถนนราชพฤกษ์ที่มีปริมาณการจราจรมากถึง 70,000 คันต่อวัน ทำให้ถนนราชพฤกษ์ไม่สามารถรองรับปริมาณการจราจรที่หนาแน่นในชั่วโมงเร่งด่วน ส่งผลให้ประสิทธิภาพของถนนราชพฤกษ์ลดลง เกิดปัญหาด้านความปลอดภัยของผู้ใช้รถใช้ถนนและมีอุบัติเหตุเกิดขึ้นเป็นประจำ โดยเฉพาะอย่างยิ่งในช่วงบริเวณสะพานข้ามคลองมหาสวัสดิ์ ที่ยังมีสภาพเป็นคอขวดมีการจราจรติดขัด เนื่องจากเขตทางไม่เพียงพอที่จะก่อสร้างทางขนานในรูปแบบทั่วไปได้ ทช. จึงต้องดำเนินการกำหนดรูปแบบสะพานข้ามคลองมหาสวัสดิ์ให้อยู่ในเขตทางเดิม ซึ่งจะสามารถลดปัญหาสภาพคอขวดและการจราจรในพื้นที่ได้เป็นอย่างดี ปัจจุบัน ทช. ได้เตรียมดำเนินโครงการก่อสร้างสะพานข้ามคลองมหาสวัสดิ์ ถนนราชพฤกษ์ จังหวัดนนทบุรี มีลักษณะการก่อสร้างเป็นสะพานข้ามคลองมหาสวัสดิ์ขนาด 2 ช่องจราจร ต่อทิศทางบนทางขนานถนนราชพฤกษ์ ซึ่งโครงสร้างเสาและโครงสร้างส่วนบนจะเป็นโครงสร้างเหล็ก เพื่อให้งานก่อสร้างดำเนินไปอย่างรวดเร็วและมีผลกระทบกับการจราจรบนถนนราชพฤกษ์ให้น้อยที่สุด โดยมีจุดเริ่มต้นงานก่อสร้างประมาณ กม. ที่ 12+850 และไปสิ้นสุดงานก่อสร้างประมาณ กม. ที่ 15+100 สะพานฝั่งทิศตะวันออกยาวประมาณ 2.1 กิโลเมตร และสะพานฝั่งทิศตะวันตกยาวประมาณ 1.9 กิโลเมตร ใช้งบประมาณในการก่อสร้างรวม 1,200 ล้านบาท เป็นงบผูกพัน 3 ปี (2565 - 2567) ขณะนี้โครงการดังกล่าวอยู่ระหว่างดำเนินการจัดซื้อ จัดจ้างและคาดว่าจะสามารถเริ่มเข้าพื้นที่ดำเนินการก่อสร้างได้ในเดือนกรกฎาคม 2565 ต่อไป
วันพุธที่ 5 มกราคม 2565
สมาคมสถาบันการเงินของรัฐจัดประชุมครั้งที่ 1/2565
สมาคมสถาบันการเงินของรัฐ (The Government Financial Institutions Association : GFA) จัดการประชุมคณะกรรมการสมาคม ครั้งที่ 1/2565 โดยมีกรรมการและผู้บริหารระดับสูงจากสถาบันการเงินของรัฐ ผู้แทนจาก สศค. และ สคร. เข้าร่วมประชุมในครั้งนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์(ธอส.) ในฐานะประธานกรรมการสมาคมสถาบันการเงินของรัฐ (The Government Financial Institutions Association : GFA) เป็นประธานการประชุมคณะกรรมการสมาคม ครั้งที่ 1/2565 โดยมีกรรมการและผู้บริหารระดับสูงจากสถาบันการเงินของรัฐ ผู้แทนจากสำนักงานเศรษฐกิจการคลัง (สศค.) และผู้แทนจากสำนักงานคณะกรรมการนโยบายรัฐวิสาหกิจ (สคร.) เข้าร่วมประชุมในครั้งนี้ โดยมีวาระสำคัญ ได้แก่ กำหนดให้มีการประชุมใหญ่สามัญประจำปี 2565 ของสมาคมในวันพุธที่ 2 มีนาคม 2565 พร้อมระเบียบวาระที่จะนำเสนอให้ที่ประชุมพิจารณาการมอบหมายหน้าที่ให้กับสถาบันการเงินสมาชิกในการขับเคลื่อนคณะอนุกรรมการด้านต่างๆ ที่สำคัญ จำนวน 6 คณะ เพื่อยกระดับการทำงานของสถาบันการเงินของรัฐให้มีการประสานงานและทำงานร่วมกัน ซึ่งจะเป็นส่วนสำคัญในการให้ความช่วยเหลือลูกค้าประชาชนได้ในอนาคต ได้แก่ ด้านการตรวจสอบภายในและด้านกำกับการปฏิบัติงาน (Compliance), ด้านสอบทานสินเชื่อ, ด้านบริหารความเสี่ยง, ด้านเทคโนโลยีสารสนเทศ และ ด้านการพัฒนาทรัพยากรบุคคล นอกจากนี้ยังมีการรายงานผลสำเร็จการจัดสัมมนาร่วม กับ ธปท. หอการค้าไทยและสภาหอการค้าไทยแห่งประเทศไทย ในหัวข้อ “ ธปท.-แบงก์รัฐ เดินหน้าฟื้นฟูธุรกิจ SME หลัง COVID 19” ที่มีผู้สนใจเข้าร่วมฟังการสัมมนาผ่านระบบ Zoom รวมกว่า 500 ราย และผู้ประกอบการ SMEs ที่แจ้งความประสงค์ขอสินเชื่อจากสถาบันการเงินของรัฐจำนวนกว่า 100 ราย ทั้งนี้ การประชุมดังกล่าว จัดขึ้นเมื่อวันที่ 5 มกราคม 2565 ผ่านระบบออนไลน์ ที่ได้ดำเนินการตามมาตรการป้องกันการแพร่ระบาดของเชื้อไวรัสโคโรนา 2019 (COVID-19)
วันเสาร์ที่ 25 ธันวาคม 2564
รัฐมนตรีว่าการกระทรวงยุติธรรม ลุยนครพนม ขอชรบ.ช่วยสกัดกั้นยาเสพติด เสริมสร้างชุมชนให้เข้มแข็ง ชวนผู้ต้องขังช่วยเป็นสายสืบแจ้งเบาะแส
รัฐมนตรีว่าการกระทรวงยุติธรรม ลุยนครพนม ขอชรบ.ช่วยสกัดกั้นยาเสพติด เสริมสร้างชุมชนให้เข้มแข็ง ชวนผู้ต้องขังช่วยเป็นสายสืบแจ้งเบาะแส ขอญาติช่วยเตือนอย่ากลับมาทำผิดอีกจะหมดอนาคตเพราะกฎหมายแรงกว่าเดิม
เมื่อวันที่ 25 ธันวาคม 2564 ที่ จังหวัดนครพนม นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย น.ส.ณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายศุภชัย โพธิ์สุ รองประธานสภาผู้แทนราษฏรคนที่ 2 และส.ส.นครพนม พรรคภูมิใจไทย นายวิชัย ไชยมงคล เลขาธิการ ป.ป.ส. ได้ลงพื้นที่ตรวจราชการ
โดยเวลา 09.30 น. นายสมศักดิ์ และคณะได้เดินทางไปเยี่ยมชมอนุสรณ์สถานประธานโอจิมินห์ และพบปะชาวบ้าน ผู้นำชุมชน และชุดรักษาความปลอดภัยหมู่บ้าน (ชรบ.) และได้พูดคุยถึงการสร้างการรับรู้ประมวลกฎหมายยาเสพติดฉบับใหม่ และการเสริมสร้างหมู่บ้าน ชุมชนเข้มแข็ง
นายสมศักดิ์ กล่าวว่า กฎหมายใหม่ๆจะเป็นอาวุธที่เพิ่มขึ้นให้กับพวกท่าน ซึ่งประมวลกฎหมายยาเสพติดฉบับใหม่ จะเพิ่มในเรื่องของการยึดทรัพย์ตัดวงจรยาเสพติด สามารถยึดทรัพย์ย้อนหลังได้ถึง 10 ปี ตามมูลค่ายาเสพติด วันนี้ข้าราชการและเจ้าหน้าที่ยังไม่ค่อยเข้าใจ ดังนั้นในเดือน มกราคม 2565 เราจะเปิดอบรมเรื่องการสืบค้นธุรกรรมการเงินของผู้ค้า และการสืบทรัพย์ โดยจะมีข้าราชการจาก ดีเอสไอ กรมบังคับคดี มาเป็นวิทยากร นอกจากนี้ในส่วนของคดีแพ่งหรือคดีทรัพย์ จะแยกออกจากคดีอาญา ซึ่งในอดีตเราแค่จับยึดเม็ดยา และทรัพย์สินที่เห็น แต่ของใหม่เราจะขยายผลไปยังคนบงการ และตนมั่นใจว่าข้าราชการจะไม่มีการทุจริต เพราะเราได้แก้ปัญหาโดยการตั้งรางวัลการแจ้งเบาะแสสำหรับประชาชน 500 ล้านบาท และมีรางวัลสำหรับเจ้าหน้าที่ในกระบวนการทำงานอีกด้วย ยาเสพติดวันนี้ใช้สารเคมี มีต้นทุนแค่ 50 สตางค์ โรงงานแย่งกันผลิต หากโดนจับ 99 ครั้ง ผ่านแค่ครั้งเดียวเขาก็กำไรแล้ว นี่จึงเป็นเหตุให้ยาออกมาเยอะ ไม่ใช่เราไม่ปราบปราม
นายสมศักดิ์ กล่าวอีกว่า ตนมั่นใจในบันไดขั้นที่ 2 ที่เราได้ตั้งไว้จะประสบผลสำเร็จ เพราะเรามีประมวลกฎหมายใหม่ มีการยึดทรัพย์ มีการแยกคดีแพ่งและอาญา ทำให้การทำงานสะดวกขึ้น และตนขอให้ทุกท่านช่วยบอกชาวบ้าน ถึงงานกระทรวงยุติธรรม เรามีกองทุนยุติธรรม ให้การช่วยเหลือประชาชนที่เดือดร้อนทางด้านกฎหมาย และยังมีพ.ร.บ.ค่าตอบแทนผู้เสียหาย ค่าทดแทน ค่าใช้จ่ายจำเลยในคดีอาญา เรามีเงินช่วยเหลือตรงนี้ปีละ 450 ล้านบาท และยังมีการช่วยเหลือผู้เป็นหนี้ กยศ. ที่เราจะจัดงานมหกรรมไกล่เกลี่ยหนี้ในเดือน มกราคม 2565 เราได้ดำเนินการนโยบายของ พล.อ.ประยุทธ์ จันทร์โอชา นายกรัฐมนตรี ที่บอกว่า เราจะไม่ทิ้งใครไว้ข้างหลัง และในงานต่างๆของกระทรวงต้องทำให้หน่วยงานทุกจังหวัดเข้าใจ
จากนั้นเวลา 11.30 น. นายสมศักดิ์ และคณะ ตรวจเยี่ยมเรือนจำกลางนครพนม โดยมีตัวแทนญาติผู้ต้องขังมอบดอกไม้ขอบคุณ นายสมศักดิ์ กล่าวว่า การดูแลผู้ต้องขังตนดูแลอย่างดีตามกฎระเบียบและสิทธิมนุษยชน ตนขอให้ญาติช่วยเตือนผู้ต้องขังโดยเฉพาะคดียาเสพติด ขอให้เลิกเข้าไปยุ่งเกี่ยวอีก เพราะหากกระทำผิดซ้ำก็จะไม่ได้รับการเลื่อนชั้นและลดโทษได้ง่ายแบบครั้งแรก ขอให้มาช่วยเป็นสายให้ทางราชการดีกว่า เพราะมีรางวัลนำจับด้วย แต่หากกลับมาค้ายาจะหมดอนาคตทันทีเพราะกฎหมายใหม่รุนแรงมากในการยึดทรัพย์ หากอยากจะให้ข้อมูลโทรได้ที่ 1386 ส่วนการปรับโทษตามกฎหมายใหม่ เรามีกองทุนยุติธรรม และป.ป.ส. มาให้คำแนะนำกับผู้ต้องขังในการทำคำร้องต่อศาลด้วย
จากนั้นได้ตรวจเยี่ยมโครงการโคกหนองนาโมเดล และตรวจเยี่ยมศูนย์เรียนรู้เศรษฐกิจพอเพียง และแปลงเกษตร ผลิตภัณฑ์ไม้จากผู้ต้องขังโดยนายสมศักดิ์ ได้ลงมือปลูกมะพร้าวด้วย
วันอังคารที่ 21 มิถุนายน 2565
ยกระดับส่งออก ใช้ตรา “ข้าวหอมมะลิไทย” สร้างความเชื่อมั่นทั่วโลก
วันอังคารที่ 21 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลยกระดับการส่งออกข้าวไทย โดยใช้ตราสัญลักษณ์ “ข้าวหอมมะลิไทย” รูปรวงข้าวบนพื้นสีเขียว เป็นเครื่องหมายรับรองความเป็นข้าวหอมมะลิที่มีคุณภาพจากประเทศไทย โดยทำการโปรโมตเครื่องหมายนี้ผ่านทางทูตพาณิชย์ที่ทำหน้าที่อยู่ในแต่ละประเทศ และรวบรวมแบรนด์ข้าวหอมมะลิไทยที่ได้เครื่องหมายรับรองแล้วประกาศบนเว็บไซต์ให้ผู้นำเข้าและผู้ซื้อเข้าถึงได้ รวมถึงให้ผู้ประกอบการส่งออกข้าวไทยติด QR Code บนบรรจุภัณฑ์เพื่อให้ผู้ซื้อสามารถตรวจสอบย้อนกลับถึงที่มาและการรับรองคุณภาพของข้าวได้ สร้างความมั่นใจแก่ผู้บริโภคทั่วโลก สำหรับการส่งออกข้าวไทยในช่วง 4 เดือนแรกของปีนี้ มีปริมาณ 2.29 ล้านตัน คิดเป็นมูลค่า 39,446 ล้านบาท คาดว่าครึ่งปีหลังจะเพิ่มขึ้นอย่างต่อเนื่อง โดยตั้งเป้าหมายไว้ที่ 7 ล้านตัน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 15 สิงหาคม 2565
เตือนนายจ้าง/สถานประกอบการอีกครั้ง วันนี้(15 ส.ค.) ยื่น Name list แรงงาน 4 สัญชาติที่มีสถานะไม่ถูกต้องผ่านระบบอิเล็กทรอนิกส์ได้เป็นวันสุดท้าย
เตือนนายจ้าง/สถานประกอบการอีกครั้ง วันนี้(15 ส.ค.) ยื่น Name list แรงงาน 4 สัญชาติที่มีสถานะไม่ถูกต้องผ่านระบบอิเล็กทรอนิกส์ได้เป็นวันสุดท้าย
วันที่ 15 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้ผ่อนผันการทำงานของคนต่างด้าวเพื่อให้มีแรงงานพื้นฐานที่เพียงพอสำหรับสนับสนุนการฟื้นตัวทางเศรษฐกิจหลังสถานการณ์โควิด19 โดยคณะรัฐมนตรี(ครม.) เมื่อวันที่ 5 ก.ค. 2565 ได้เห็นชอบให้กระทรวงแรงงานเปิดให้นายจ้างและสถานประกอบการดำเนินการยื่นบัญชีรายชื่อแจ้งความต้องการจ้างแรงงาน 4 สัญชาติ กัมพูชา ลาว เมียนมา และเวียดนาม ที่มีสถานะไม่ถูกต้อง ซึ่งกระทรวงแรงงานได้แบ่งการดำเนินการเป็น 3 ช่วงนั้น การดำเนินการในช่วงที่ 1 จะเปิดให้ดำเนินการถึงวันนี้(15 ส.ค.) เป็นวันสุดท้าย
ทั้งนี้ การดำเนินการช่วงที่ 1 เป็นการเปิดให้นายจ้าง/ผู้ประกอบการลงทะเบียนเพื่อบันทึกข้อมูลขอรับชื่อผู้ใช้พร้อมรหัสผ่านและยื่นบัญชีรายชื่อความต้องการจ้างแรงงานต่างด้าว (Name list) โดยกระทรวงแรงงานเปิดให้ดำเนินการระหว่างวันที่ 1-15 ส.ค. 2565 ซึ่งตามขั้นตอนนี้ นายจ้าง/สถานประกอบการต้องลงทะเบียนเพื่อบันทึกข้อมูลและขอรับชื่อผู้ใช้งานพร้อมรหัสผ่าน ที่เว็บไซต์ e-workpermit.doe.go.th จากนั้นยื่น Name list ต่อกรมการจัดหางาน พร้อมด้วยรูปถ่ายปัจจุบันของคนต่างด้าวซึ่งเห็นภาพใบหน้าชัดเจน แนบหลักฐานผู้รับมอบอำนาจจากนายจ้าง ผ่านระบบอิเล็กทรอนิกส์ ที่เว็บไซต์ alienfivejuly.doe.go.th
น.ส.ไตรศุลี กล่าวว่า สำหรับการดำเนินการช่วงที่ 2 จะดำเนินการระหว่างวันที่ 16 ส.ค.- 15 ต.ค. 2565 ซึ่งนายจ้าง/ผู้ประกอบการต้องชำระค่าธรรมเนียมผ่านธนาคารกรุงไทย โดยมีค่ายื่นคำขอฉบับละ 100 บาท และค่าธรรมเนียมใบอนุญาตทำงานฉบับละ 900 บาท หลังจากนั้นยื่นคำขออนุญาตทำงานแทนคนต่างด้าว ตามแบบ บต.50 พร้อมแนบเอกสารประกอบการยื่นคำขออนุญาตทำงานตามแบบ อ.4 โดยนายทะเบียนจะออกใบรับคำขออนุญาตทำงาน เพื่อให้คนต่างด้าวใช้ใบรับคำขออนุญาตทำงานและใบเสร็จรับเงินที่ได้จากธนาคารกรุงไทย เป็นหลักฐานคู่กัน แสดงว่าได้รับการผ่อนผันให้ทำงานได้ จนกว่าจะได้รับใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
ช่วงที่ 3 ระหว่างวันที่ 16 ส.ค. 2565 -13 ก.พ. 2566 คนต่างด้าวใช้ใบรับคำขออนุญาตทำงานแทนคนต่างด้าวพร้อมกับใบเสร็จรับเงินค่าธรรมเนียม แสดงต่อเจ้าหน้าที่ เพื่อขึ้นทะเบียนเป็นผู้ประกันตนกับสำนักงานประกันสังคม ในระหว่างที่ยังไม่เกิดสิทธิประกันสังคมต้องซื้อประกันสุขภาพกับกระทรวงสาธารณสุข หรือซื้อประกันสุขภาพกับบริษัทประกันภัยเอกชน และในช่วงเวลานี้ต้องนำคนต่างด้าวไปดำเนินการจัดเก็บข้อมูลอัตลักษณ์บุคคล ตรวจสุขภาพ 6 โรค ยื่นเอกสาร/พิจารณาอนุมัติในระบบ จัดทำหรือปรับปรุงทะเบียนประวัติ
“การดำเนินการโดยกระทรวงแรงงานทั้ง 3 ช่วงเป็นการผ่อนผันเพื่อให้ทำงานชั่วคราว แต่หากทั้งนายจ้างและลูกจ้างที่ได้รับอนุญาตแล้วประสงค์จะทำงานต่อไปจะต้องต้องยื่นคำขอต่ออายุใบอนุญาตทำงานก่อนที่ใบอนุญาตทำงานครั้งนี้จะสิ้นอายุ และยื่นขอตรวจลงตรา VISA ภายใน 13 ก.พ. 2566 เพื่อนายทะเบียนจะอนุญาตให้ทำงานคราวละ 1 ปี รวม 2 ครั้ง” น.ส.ไตรศุลี กล่าว
ทั้งนี้ นายจ้าง/สถานประกอบการ และแรงงานต่างด้าว ที่ต้องการสอบถามข้อมูลเพิ่มเติมสามารถติดต่อได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694
วันศุกร์ที่ 12 พฤศจิกายน 2564
ก.แรงงาน สร้างแรงบันดาลใจ จัดงานวันเจ้าหน้าที่ความปลอดภัยในการทำงาน หยุดการสูญเสีย
กระทรวงแรงงานจัดงาน 12 พฤศจิกายน วันเจ้าหน้าที่ความปลอดภัยในการทำงาน “สานพลังเครือข่าย จป.  สู้ภัยวิกฤต เพิ่มคุณภาพชีวิตแรงงานไทย” มอบ 2 รางวัล สถานประกอบกิจการดีเด่นด้านความปลอดภัยและอาชีวอนามัยของอาเซียน
นายนิยม สองแก้ว อธิบดีกรมสวัสดิการและคุ้มครองแรงงานกล่าวว่านายสุชาติ ชมกลิ่น รัฐมนตรีว่าการกระทรวงแรงงานมอบหมายให้เป็นประธานเปิดงาน12 พฤศจิกายน วันเจ้าหน้าที่ความปลอดภัยในการทำงานภายใต้แนวคิด“สานพลังเครือข่าย จป. สู้ภัยวิกฤต เพิ่มคุณภาพชีวิตแรงงานไทย”และมอบรางวัลสถานประกอบกิจการดีเด่นด้านความปลอดภัยและอาชีวอนามัยของอาเซียน (ASEAN – OSHNET Award)จำนวน 2 รางวัล รวมทั้งมอบวุฒิบัตรผู้ผ่านการอบรมโครงการพัฒนานักบริหารความปลอดภัยขั้นสูง จำนวน 33 คน ณ ห้องประชุม จอมพล ป.พิบูลสงคราม ชั้น 5 กระทรวงแรงงาน โดยในรอบสองปีที่ผ่านมาทั่วโลกได้ประสบกับวิกฤตการณ์การแพร่ระบาดของโรคติดเชื้อไวรัสโคโรนา 2019 ซึ่งส่งผลกระทบโดยตรงต่อคุณภาพชีวิตของประชาชนและแรงงาน จากวิกฤตดังกล่าวเราได้เห็นความร่วมมือที่เข้มแข็งของหน่วยงานจากทุกภาคส่วน ทั้งภาครัฐ ภาคเอกชนและภาคประชาชนในการป้องกันการแพร่ระบาดของโรค การช่วยเหลือเยียวยาเพื่อบรรเทาความเดือดร้อนของประชาชนผู้ได้รับผลกระทบ ซึ่งเจ้าหน้าที่ความปลอดภัยในการทำงาน (จป.) เป็นบุคลากรที่สำคัญที่ช่วยดำเนินการป้องกันและควบคุมการแพร่ระบาดในสถานประกอบกิจการตามมาตรการ Bubble and Seals และมาตรการ Factory Sandbox ซึ่งพลังจากความร่วมมือนี้นับเป็นส่วนหนึ่งที่ทำให้ประเทศชาติก้าวผ่านวิกฤตสามารถเปิดประเทศขับเคลื่อนเศรษฐกิจได้ต่อไป เมื่อวันที่ 12 พฤศจิกายน 2528 เป็นวันที่กฎหมายฉบับแรกที่กำหนดให้สถานประกอบกิจการจัดให้มีเจ้าหน้าที่ความปลอดภัยในการทำงานมีผลบังคับใช้ในวันนี้ จึงนับได้ว่าเป็นวันครบรอบปีที่ 36 ของการมีเจ้าหน้าที่ความปลอดภัยในการทำงานซึ่งถือเป็นทรัพยากรบุคคลที่เป็นกำลังสำคัญในการดูแลสถานประกอบกิจการ ให้ดำเนินการตามมาตรฐานด้านความปลอดภัย อาชีวอนามัย และสภาพแวดล้อมในการทำงาน ส่งผลให้ลูกจ้างมีความปลอดภัยและสุขภาพอนามัยที่ดี และจากการดำเนินการที่ผ่านมาเจ้าหน้าที่ความปลอดภัยในการทำงานได้มีการรวมกลุ่มเป็นสมาคม ชมรม ร่วมมือกันดำเนินกิจกรรมสาธารณประโยชน์ นำความรู้ ความสามารถขยายผลเพื่อสร้างความปลอดภัยให้กับชุมชนและสังคม
อธิบดี กสร.กล่าวเพิ่มเติมว่า สถานประกอบกิจการที่ได้รับรางวัลสถานประกอบกิจการดีเด่นด้านความปลอดภัยและอาชีวอนามัยของอาเซียน จำนวน 2 รางวัล ได้แก่บริษัท ปตท. จำกัด (มหาชน) โรงแยกก๊าซธรรมชาติระยองรางวัลสถานประกอบกิจการที่มีการดำเนินงานด้านความปลอดภัยและอาชีวอนามัยดีเด่น(Excellence Award)และบริษัท นวอินเตอร์เทค จำกัด รางวัลสถานประกอบกิจการSMEที่มีการปฏิบัติที่ดีด้านความปลอดภัยและอาชีวอนามัย(Best Practice Award)ถือเป็นการประกาศเกียรติคุณ ยกย่องและเชิดชูเกียรติ แก่สถานประกอบกิจการและเจ้าหน้าที่ความปลอดภัยในการทำงานในการปฏิบัติหน้าที่ดูแลความปลอดภัย สุขภาพอนามัยของลูกจ้างในสถานประกอบกิจการ ที่ช่วยลดการประสบอันตรายจากการทำงานของลูกจ้าง พร้อมเป็นตัวอย่างที่ดีแก่สถานประกอบกิจการอื่นนำไปปฏิบัติด้วย
วันอังคารที่ 29 มิถุนายน 2564
หัวหน้าผู้ตรวจราชการ วธ. เป็นประธานเปิดโครงการอบรมหลักสูตรผู้สนับสนุนผู้ตรวจราชการกระทรวงวัฒนธรรม มืออาชีพ ประจำปีงบประมาณ พ.ศ. ๒๕๖๔
เปิดโครงการอบรมหลักสูตรผู้สนับสนุนผู้ตรวจราชการกระทรวงวัฒนธรรม มืออาชีพ (สำนักงานวัฒนธรรมจังหวัดทั่วประเทศ และกองตรวจราชการ สำนักงานปลัดกระทรวงวัฒนธรรม) ประจำปีงบประมาณ พ.ศ. ๒๕๖๔ ผ่านระบบ Zoom Meeting
วันที่ ๒๙ มิถุนายน ๒๕๖๔ เวลา ๐๙.๓๐ น. นางยุพา ทวีวัฒนะกิจบวร มอบหมายให้ นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม เป็นประธานเปิดโครงการอบรมหลักสูตรผู้สนับสนุนผู้ตรวจราชการกระทรวงวัฒนธรรม มืออาชีพ (สำนักงานวัฒนธรรมจังหวัดทั่วประเทศ และกองตรวจราชการ สำนักงานปลัดกระทรวงวัฒนธรรม) ประจำปีงบประมาณ พ.ศ. ๒๕๖๔ ผ่านระบบ Zoom Meeting ไปยังสำนักงานวัฒนธรรมจังหวัดทั่วประเทศ โดยมีผู้ตรวจราชการกระทรวงวัฒนธรรม ผู้บริหาร ข้าราชการ และเจ้าหน้าที่ที่เกี่ยวข้อง เข้าร่วม ณ ห้องประชุม ชั้น ๖ กระทรวงวัฒนธรรม
วันจันทร์ที่ 17 มกราคม 2565
“เอนก” เปิดตัว 4 เสือ อว. “สำนักปลัด - วช. - วศ. - ปส.” รวมพลังสร้างโมเดลใหม่ในการปฏิรูปหน่วยงานราชการ นำร่อง “สตูล” ร่วมพัฒนา “สตูลจีโอพาร์ค”
“เอนก” เปิดตัว 4 เสือ อว. “สำนักปลัด - วช. - วศ. - ปส.” รวมพลังสร้างโมเดลใหม่ในการปฏิรูปหน่วยงานราชการ นำร่อง “สตูล” ร่วมพัฒนา “สตูลจีโอพาร์ค”
“เอนก” เปิดตัว 4 เสือ อว. “สำนักปลัด - วช. - วศ. - ปส.”
รวมพลังสร้างโมเดลใหม่ในการปฏิรูปหน่วยงานราชการ นำร่อง “สตูล” ร่วมพัฒนา “สตูลจีโอพาร์ค”
อุทยานธรณีโลกแห่งแรกแห่งเดียวของประเทศไทยให้เป็นแหล่งรายได้สำคัญของจังหวัด
วันที่ 15 มกราคม2565 ศ.(พิเศษ) ดร.เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) พร้อมด้วย ศ.ดร.นพ.สิริฤกษ์ ทรงศิวิไล ปลัด อว. ดร.วิภารัตน์ ดีอ่อง ผอ.สำนักงานการวิจัยแห่งชาติ (วช.) นพ.ปฐม สวรรค์ปัญญาเลิศ อธิบดีกรมวิทยาศาสตร์บริการ (วศ.) และนายเพิ่มสุข สัจจาภิวัฒน์ เลขาธิการสำนักงานปรมาณูเพื่อสันติ (ปส.) ลงพื้นที่ “เปิดตัวสี่เสือกับเครือข่าย ณ สตูล” โดยเป็นครั้งแรกในการรวมพลังของ 4 หน่วยงานราชการของ อว. มาร่วมพัฒนา จ.สตูล ณ มหาวิทยาลัยราชภัฏสงขลา วิทยาเขตสตูล
ศ.(พิเศษ) ดร.เอนก เปิดเผยว่าการเปิดตัว 4 เสือที่ จ.สตูล ถือเป็นครั้งแรกในการนำ 4 หน่วยงานราชการของ อว. ได้แก่ สำนักงานปลัด อว. - วช. - วศ. - ปส. มาร่วมกันพัฒนาพื้นที่ จ.สตูล ซึ่งถือเป็นจังหวัดนำร่องในการนำ 4 เสือมาสร้างโมเดลใหม่ในการปฏิรูปหน่วยงานราชการให้คิดใหม่ ทำใหม่ ก้าวสู่เป้าหมายได้อย่างมีประสิทธิภาพสูงสุด เพื่อพาชาวสตูลทะยานสู่การเป็นอีกจังหวัดเศรษฐกิจสำคัญของพื้นที่ภาคใต้ โดยหลังจากนี้ ตนได้มอบหมายให้ปลัด อว. หารือในรายละเอียดกับทางผู้ว่าราชการจังหวัดสตูล และให้ดำเนินการทันที พร้อมกับบูรณาการกับหน่วยงานที่เกี่ยวทั้งหมด โดยเฉพาะการเข้ามามีร่วมในการพัฒนา “สตูลจีโอพาร์ค” อุทยานธรณีโลกแห่งแรกแห่งเดียวของประเทศไทย ให้เติบโตอย่างยั่งยืน โดยใช้องค์ความรู้ เทคโนโลยีและนวัตกรรมของ อว. เพื่อให้เป็นความภาคภูมิใจของประเทศ และเป็นแหล่งรายได้สำคัญของจังหวัดและชุมชน
ด้านศ.ดร.นพ.สิริฤกษ์ กล่าวเพิ่มเติมว่าอว. มี 3 ภารกิจหลัก คือ การสร้างคน สร้างองค์ความรู้ และสร้างนวัตกรรม ล่าสุดที่เพิ่มเติมเข้ามา คือ มิติของการพัฒนา เช่น โครงการ “อว.ส่วนหน้า” ที่ทำหน้าที่เป็นตัวแทนของ อว. ประจำแต่ละจังหวัด ซึ่งจะต้องทำงานร่วมกับทางจังหวัด โดยเฉพาะในเรื่องของการพัฒนา เป็นหน่วยงานที่รับประเด็นปัญหาที่มีความจำเป็นเร่งด่วนของจังหวัด เพื่อประสานงานกับ อว. และนำศักยภาพและสิ่งที่ อว. มีมาช่วยแก้ไขปัญหาและพัฒนาพื้นที่ โดยยึดนโยบายของท่านรัฐมนตรีที่ให้เอาผลสำเร็จเป็นตัวตั้งและกำหนดเป้าหมายให้ชัดเจน เช่น โจทย์ในวันนี้ คือ สตูลจีโอพาร์ค ที่อว.จะเข้ามามีส่วนร่วมในการพัฒนากับทางจังหวัด กระทรวงทรัพยากรธรรมชาติและสิ่งแวดล้อม รวมถึงหน่วยงานที่เกี่ยวข้อง โดยมีเป้าหมายคือการสร้างการเจริญเติบโตอย่างยั่งยืน ทำให้เป็นที่เชิดหน้าชูตาของประเทศ และเป็นแหล่งรายได้ของคนในพื้นที่
วันพฤหัสบดีที่ 9 ธันวาคม 2564
นายกตู่ ห่วงใย มอบสุชาติ เร่งช่วยเหลือผู้เสียชีวิตและบาดเจ็บ อย่างใกล้ชิด กรณีปั้นจั่นล้มทับห้องเช่า
รมว.แรงงาน แจงผลการช่วยเหลือผู้เสียชีวิตและบาดเจ็บกรณีปั้นจั่นล้มทับห้องเช่า ณ โครงการก่อสร้างคอนโดมิเนียม อำเภอบางบ่อ จังหวัดสมุทรปราการ เป็นเหตุให้มีผู้เสียชีวิต 1 ราย บาดเจ็บ 3 ราย ประกันสังคมลงพื้นที่อำนวยความสะดวก
นายสุชาติ ชมกลิ่น รัฐมนตรีว่าการกระทรวงแรงงานกล่าวว่าพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมได้แสดงความห่วงใยและสอบถามถึงกรณีปั้นจั่นหอสูงได้ล้มทับห้องเช่าชั้นเดียว ณ โครงการก่อสร้างคอนโดมิเนียม K-Series Bangplee อำเภอบางบ่อ จังหวัดสมุทรปราการ เร่งให้กระทรวงแรงงานดำเนินการช่วยเหลือ ผู้เสียชีวิตและบาดเจ็บ โดยการก่อสร้างดังกล่าวมี บริษัท แสนสิริ จำกัด (มหาชน) เป็นเจ้าของโครงการ ซึ่งได้ว่าจ้างบริษัท คอนสตรัคชั่น ไลน์ จำกัด ประกอบกิจการรับเหมาก่อสร้าง เป็นผู้รับเหมาก่อสร้าง จากอุบัติเหตุดังกล่าวทำให้มีผู้เสียชีวิต 1 ราย และบาดเจ็บ 3 ราย ผู้เสียชีวิตชื่อนายเฉลิม จำนง อายุ 48 ปี มีอาชีพขับรถจักรยานยนต์รับจ้าง ได้เป็นผู้ประกันตนตามมาตรา 40 ทางเลือกที่ 2 ตั้งแต่เดือนสิงหาคม 2564 โดยส่งเงินสมทบมาแล้ว 4 งวด เจ้าหน้าที่จากสำนักงานประกันสังคม ได้พบน้องชายผู้เสียชีวิตและอำนวยความสะดวกให้นางฉลวย ชูโต ซึ่งเป็นมารดาและเป็นทายาทตามกฎหมายมีสิทธิได้รับเงินค่าทำศพ จำนวน 25,000 บาท และเงินบำเหน็จชราภาพ จำนวน 2,874 บาท โดยขอรับเงินดังกล่าวที่สำนักงานประกันสังคมจังหวัดนครสวรรค์ ซึ่งนางฉลวยฯ มีภูมิลำเนาอยู่ พร้อมได้ประสานส่งศพผู้เสียชีวิตกลับไปบำเพ็ญกุศลและฌาปนกิจที่วัดปางสวรรค์ จังหวัดนครสวรรค์ โดยบริษัท คอนสตรัคชั่น ไลน์ จำกัดรับเป็นเจ้าภาพสวดอภิธรรม 4 วัน และทำบุญ 2 วัน มูลค่าเงินช่วยเหลือประมาณ 200,000 บาท สำหรับผู้บาดเจ็บ 3 ราย เป็นการบาดเจ็บเล็กน้อย แพทย์ทำการรักษาและอนุญาตให้กลับบ้านได้ ได้แก่ นายเอี่ยม กันธิยา อายุ 24 ปี และนางสาวพิยะดา คิอินธิ อายุ 22 ปี เป็นลูกจ้างบริษัท คิม แพ็ค จำกัด สาขานิคมอุตสาหกรรมเวลโกร์ว ปัจจุบันเข้าทำงานตามปกติ นายสิริราช นรสาร ผู้ควบคุมปั้นจั่น ซึ่งเป็นลูกจ้างบริษัท คอนสตรัคชั่น ไลน์ จำกัด ผู้รับเหมาก่อสร้าง บาดเจ็บเล็กน้อยที่แขนขวา ปัจจุบันนายจ้างให้พักรักษาตัวที่แคมป์คนงานโดยจ่ายค่าจ้างให้ตามปกติ สำหรับผู้ที่ได้รับผลกระทบที่พักอาศัยจำนวน 13 ราย บริษัทมอบเงินค่าห้องพัก รายละ 1 เดือน
นายสุชาติกล่าวเพิ่มเติมว่า ในส่วนการดำเนินการตามกฎหมายความปลอดภัย อาชีวอนามัยและสภาพแวดล้อมในการทำงาน ได้สั่งการให้กรมสวัสดิการและคุ้มครองแรงงานเข้าไปดำเนินการสอบข้อเท็จจริง หากพบนายจ้างปฏิบัติไม่ถูกต้องตามกฎกระทรวงกําหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมในการทํางานเกี่ยวกับงานก่อสร้าง พ.ศ. 2564 หรือข้อกฎหมายอื่นที่เกี่ยวข้องให้เร่งดำเนินการตามอำนาจหน้าที่ต่อไป พร้อมย้ำกับชับนายจ้างกิจการงานก่อสร้างเพิ่มความระมัดระวังมิให้เกิดอุบัติเหตุขึ้นได้อีก
วันจันทร์ที่ 14 มีนาคม 2565
"เลือดในกาย ที่ไหลหยดลง...ยังคงอยู่ คู่แผ่นดินสยาม"
๘ เมษายน ๒๕๖๕
๑๓๕ ปี กระทรวงกลาโหม
“กลาโหมเทิดราชา รักษ์ราษฎร์ ชาติมั่นคง"
#กลาโหม135ปี
วันเสาร์ที่ 4 ธันวาคม 2564
รัฐมนตรีว่าการกระทรวงยุติธรรม ตั้งอธิบดีศุลกากร เป็นประธานอนุฯสกัดกั้นลักลอบนำเข้า-ส่งออกยาเสพติดผ่านช่องทางศุลกากร เพิ่มมาตรการเข้มข้น
รัฐมนตรีว่าการกระทรวงยุติธรรม ตั้งอธิบดีศุลกากร เป็นประธานอนุฯสกัดกั้นลักลอบนำเข้า-ส่งออกยาเสพติดผ่านช่องทางศุลกากร เพิ่มมาตรการเข้มข้น แลกเปลี่ยนข้อมูลข่าวสารบูรณาการร่วมกันทุกหน่วยงานตามนโยบายนายกฯ หวังช่วยยกระดับการปราบยาไปในทิศทางที่ดีขึ้น
นายสมศักดิ์ เทพสุทิน รัฐมนตรีว่าการกระทรวงยุติธรรม ในฐานะประธานกรรมการ และผู้อำนวยการศูนย์อำนวยการป้องกันและปราบปรามยาเสพติดแห่งชาติ ได้ลงนามประกาศแต่งตั้ง คณะอนุกรรมการสกัดกั้นการลักลอบส่งออกและนำเข้ายาเสพติด ผ่านช่องทางศุลกากร ซึ่งมี นายพชร อนันตศิลป์ อธิบดีกรมศุลกากร เป็นประธาน พล.ต.ท.สรายุทธ สงวนโภคัย ผู้บัญชาการตำรวจปราบยาเสพติด (ผบช.ปส.) เป็นรองประธาน ส่วนอนุกรรมการประกอบด้วย ผอ.การท่าอากาศยานสุวรรณภูมิ หรือผู้แทน บริษัทท่าอากาศยานไทย จำกัด(มหาชน) ผอ.การท่าเรือกรุงเทพ หรือผู้แทนการท่าเรือแห่งประเทศไทย ผอ.การท่าเรือแหลมฉบังหรือผู้แทนการท่าเรือแห่งประเทศไทย เป็นต้น
โดยมีอำนาจหน้าที่ คือ ประสานระหว่างหน่วยงาน องค์กรและบุคคลที่เกี่ยวข้องกับแนวทางการสกัดกั้นการลักลอบส่งออกและนำเข้ายาเสพติดผ่านช่องทางศุลกากร เพื่อให้เกิดการบูรณาการมาตรการและแนวทางในการดำเนินงานตามแผนปฏิบัติการด้านการป้องกันและปราบปรามยาเสพติด รองรับแผนแม่บทภายใต้ยุทธศาสตร์ชาติด้านความมั่นคง อำนวยการและร่วมปฏิบัติการสกัดกั้นการลักลอบส่งออกและนำเข้ายาเสพติด สืบสวน ขยายผล จับกุม และแลกเปลี่ยนข้อมูลข่าวสารผู้มีพฤติการณ์เกี่ยวข้องกับการกระทำความผิดเกี่ยวกับยาเสพติดทั้งหน่วยงานภายในประเทศและองค์กรระหว่างประเทศ ให้ข้อเสนอแนะในการจัดทำโครงการสำคัญที่ส่งผลต่อการลดระดับความรุนแรงของสถานการณ์ ปัญหายาเสพติต หรือการบรรลุผลผลิต ผลลัพธ์ ผลสัมฤทธิ์ วัตถุประสงค์ เป้าหมาย และตัวชี้วัดที่กำหนด ให้ข้อเสนอแนะการปฏิบัติการเพื่อนำไปใช้ในการปรับปรุงนโยบาย กลยุทธ์ มาตรการ แนวทางมาตรฐาน ระบบงาน กฎหมาย ระเบียบ ข้อบังคับ หลักเกณฑ์ และวิธีปฏิบัติ รวมทั้งรายงานผลและปัญหาต่างๆให้ศูนย์อำนวยการทราบ
นายสมศักดิ์ กล่าวว่า การแต่งตั้งคณะอนุกรรมการครั้งนี้ เพราะมีความต้องการป้องกันการลักลอบนำเข้าและส่งออกยาเสพติดจากประเทศไทยให้มากขึ้น จะได้เพิ่มมาตรการความเข้มข้นในการตรวจสอบให้มากขึ้น จากเดิมที่การตรวจสอบสินค้าของศุลกากรจะเป็นการตรวจสุ่มในของต้องสงสัย แต่จากนี้คงจะต้องมีการตรวจอย่างละเอียดและเข้มข้นมากกว่าเดิม และทางอธิบดีกรมศุลกากรอาจจะมีการตั้งคนที่ไว้ใจ สอดส่องดูแลเรื่องนี้อย่างใกล้ชิด และเรื่องการปราบปรามยาเสพติดเป็นเรื่องที่ พล.อ.ประยุทธ์ จันทร์โอชา นายกรัฐมนตรี แสดงความเป็นห่วงและติดตามอย่างใกล้ชิด เราจึงต้องเดินหน้าบูรณาการร่วมกันกับทุกฝ่าย เพื่อให้การปราบปรามยาเสพติดเดินทางไปในทิศทางที่ดีขึ้น ตรวจสอบอย่างละเอียดมากขึ้นกว่าเดิม
วันอาทิตย์ที่ 5 ธันวาคม 2564
โฆษกรัฐบาล เผย นายกฯ พอใจกระแสใช้จ่าย “คนละครึ่ง เฟส 3/ยิ่งใช้ยิ่งได้” ตามมาตรการลดค่าครองชีพจากการแพร่ระบาดของโควิด-19 ลดภาระประชาชนช่วงปลายปี
โฆษกรัฐบาล เผย นายกฯ พอใจกระแสใช้จ่าย “คนละครึ่ง เฟส 3/ยิ่งใช้ยิ่งได้” ตามมาตรการลดค่าครองชีพจากการแพร่ระบาดของโควิด-19 ลดภาระประชาชนช่วงปลายปี ยอดสะสม 2.1 แสนล้านบาท ผู้มีสิทธิเหลือเวลาใช้จ่ายโค้งสุดท้ายถึงสิ้นปี 31 ธ.ค. นี้เท่านั้น
วันที่ 5 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามมาตรการใช้จ่ายลดค่าครองชีพจากการแพร่ระบาดของโควิด-19 ของรัฐ พอใจกระแสการใช้จ่ายของประชาชน ที่รัฐบาลมีการเพิ่มวงเงินสนับสนุนในการช่วยลดภาระในการจับจ่ายใช้สอยในชีวิตประจำวันของประชาชน ช่วยกระตุ้นฟื้นฟูเศรษฐกิจ ทั้ง 4 โครงการ ได้แก่ โครงการคนละครึ่ง เฟส 3 โครงการยิ่งใช้ยิ่งได้ รวมทั้งเพิ่มกำลังซื้อในบัตรสวัสดิการแห่งรัฐ และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ โดยความคืบหน้า (ข้อมูล ณ วันที่ 2 ธันวาคม 2564) มียอดการใช้จ่ายของแต่ละโครงการ ผู้ใช้สิทธิสะสม รวม 41.32 ล้านคน ยอดใช้จ่าย สะสม รวม 211,041.2 ล้านบาท แบ่งเป็น 1) โครงการคนละครึ่ง เฟส 3 มีผู้ใช้สิทธิสะสม 26.22 ล้านคน ยอดใช้จ่ายสะสม 184,823.7 ล้านบาท แบ่งเป็นส่วนที่ประชาชนจ่ายสะสม 93,934 ล้านบาท และรัฐร่วมจ่ายสะสม 90,889.7 ล้านบาท 2) โครงการยิ่งใช้ยิ่งได้ มีผู้ใช้สิทธิสะสม 92,087 คน ยอดใช้จ่ายส่วนประชาชนสะสม 3,718 ล้านบาท และยอดใช้จ่ายด้วย e-voucher สะสม 194.9 ล้านบาท 3)โครงการเพิ่มกำลังซื้อให้แก่ผู้มีบัตรสวัสดิการแห่งรัฐ มีผู้ใช้สิทธิสะสม 13.55 ล้านคน ยอดใช้จ่ายสะสม 20,518.4 ล้านบาท และ 4) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ มีผู้ใช้สิทธิสะสม 1.46 ล้านคน ยอดใช้จ่ายสะสม 1,786.2 ล้านบาท
ทั้งนี้ ในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 3 และโครงการยิ่งใช้ยิ่งได้ ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์ม ล่าสุด มีจำนวนกว่า 78,000 ราย ประชาชนสามารถใช้จ่ายในโครงการต่าง ๆ ได้จนถึงวันที่ 31 ธันวาคม 2564 สำหรับโครงการยิ่งใช้ยิ่งได้ ยังสามารถลงทะเบียนรับสิทธิ ผ่านเว็บไซต์ www.ยิ่งใช้ยิ่งได้.com หรือผ่าน g-Wallet บนแอป พลิเคชัน “เป๋าตัง” จนกว่าจะครบ 1 ล้านสิทธิ
“ภาพรวมเศรษฐกิจช่วงไตรมาสสุดท้ายปลายปีกลับมาคึกคึกหลังจากรัฐบาลมีการผ่อนคลายและมาตรการเปิดประเทศ ตลอดจนการเร่งฉีดวัคซีนโควิด -19 ให้คลอบคลุม 70 % ของจำนวนประชากร เพื่อให้คนไทยออกเดินทางท่องเที่ยวในประเทศเพิ่มขึ้น จับจ่ายใช้สอยมากขึ้น โดยเฉพาะช่วงปลายปีกับเทศกาลปีใหม่ ประชาชนที่ลงทะเบียนโครงการคนละครึ่ง เฟส 3 และยิ่งใช้ยิ่งได้ไว้แล้วสามารถใช้สิทธิ ได้ถึงวันที่ 31 ธันวาคม นี้ ซึ่งจะสามารถช่วยลดภาระค่าใช้จ่ายให้กับพี่น้องประชาชนและสร้างเม็ดเงินสะพัดในระบบเศรษฐกิจช่วงปลายดีได้เป็นอย่างดี” โฆษกประจำสำนักนายกรัฐมนตรี กล่าว
----------------------
วันอาทิตย์ที่ 22 สิงหาคม 2564
นายกรัฐมนตรีหารือ จ.สีแดงเข้ม เพิ่มกำลังดูแลผู้ป่วยโควิด-19
วันอาทิตย์ที่ 1 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี มอบหมายให้ผู้ว่าราชการจังหวัดและสาธารณสุขจังหวัดในพื้นที่สีแดงเข้ม พิจารณาจัดตั้ง รพ.สนามเพิ่มเติม และยกระดับขีดความสามารถ รพ.สนาม ให้รองรับผู้ป่วยอาการระดับสีเหลืองและแดงได้มากขึ้น โดยอาจสนับสนุนให้ภาคเอกชนจัดตั้ง รพ.สนาม ภายในโรงงาน ร่วมกับ รพ.เอกชนในพื้นที่ สำหรับเวชภัณฑ์ต่างๆ เช่น ยาฟาวิพิราเวียร์ ยาอื่น ๆ ที่จำเป็น ออกซิเจน และถังออกซิเจน ยืนยันว่ายังมีเพียงพอ แต่หากจังหวัดใดขาดเหลือให้ยื่นของบประมาณได้ตามขั้นตอน พร้อมทั้งสั่งการให้กระทรวงพาณิชย์ควบคุมดูแลไม่ให้เกิดการกักตุนสินค้า และเน้นย้ำให้ทุกหน่วยที่เกี่ยวข้องปรับปรุงประสิทธิภาพของโทรศัพท์สายด่วนและศูนย์พักคอย เพื่อให้ผู้ป่วยเข้าถึงการรักษาให้ได้มากที่สุด
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 3 ธันวาคม 2564
อย. ยืนยัน หน้ากากอนามัยที่ขึ้นทะเบียน มีคุณภาพตามมาตรฐาน พร้อมแนะวิธีตรวจสอบ
.....
สำนักงานคณะกรรมการอาหารและยา (อย.) ยืนยัน หน้ากากอนามัยทางการแพทย์และหน้ากาก N95 ทางการแพทย์ที่ผ่านการขึ้นทะเบียน จาก อย. มีคุณภาพและเป็นไปตามมาตรฐานที่กำหนด
.
ขณะเดียวกัน ยังควบคุมดูแลและมีมาตรการตรวจสอบเฝ้าระวังผลิตภัณฑ์สุขภาพในท้องตลาดอย่างต่อเนื่อง และดำเนินการกับบริษัทที่มีผลการทดสอบไม่เป็นไปตามข้อกำหนด เพื่อให้ประชาชนได้รับผลิตภัณฑ์ที่มีคุณภาพ
.
ก่อนซื้อ สามารถตรวจสอบหน้ากากอนามัยทางการแพทย์ ที่ผ่านการขึ้นทะเบียนจาก อย. ได้จากเลขที่ใบรับจดแจ้งหรือเลขที่ที่ปรากฏอยู่ในกรอบของ อย. บนฉลากของผลิตภัณฑ์ ได้ที่เว็บไซต์ อย.www.fda.moph.go.thหัวข้อ “ตรวจสอบผลิตภัณฑ์” หรือสอบถามเพิ่มเติม ที่ สายด่วน อย. 1556
#ไทยคู่ฟ้า#ร่วมต้านโควิด19
-------------------
วันจันทร์ที่ 29 พฤศจิกายน 2564
รัฐบาลชี้ตัวเลขจ้างงานระยะยาวดีแน่ มาตรการรัฐมาถูกทาง สอดคล้องผลซุปเปอร์โพลว่างงานต่ำกว่าหลายชาติ
รัฐบาลชี้ตัวเลขจ้างงานระยะยาวดีแน่ มาตรการรัฐมาถูกทาง สอดคล้องผลซุปเปอร์โพลว่างงานต่ำกว่าหลายชาติ
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงผลสำรวจล่าสุดจากสำนักวิจัยซุปเปอร์โพล ที่เปรียบเทียบอัตราการว่างงานในประเทศไทยกับอีกหลายประเทศ โดยเป็นการอ้างอิงจากแหล่งข้อมูลเช่น ธนาคารโลก เว็บไซต์เทรดดิ้งอิโคโนมิคส์ และสถิติต่าง ๆ ซึ่งพบว่า อัตราการว่างงานของประเทศไทยอยู่ที่ร้อยละ 2.25 ต่ำกว่าหลายประเทศในอาเซียน เช่น มาเลเซีย ร้อยละ 4.5 อินโดนีเซีย ร้อยละ 6.49 ฟิลิปปินส์ ร้อยละ 6.9 ขณะที่ประเทศนอกภูมิภาค อาทิ เยอรมันนี ร้อยละ 3.4 สหรัฐอเมริกา ร้อยละ 4.6 และจีนร้อยละ 4.9 จึงเป็นการสะท้อนให้เห็นว่า นโยบายมาตรการ และโครงการฟื้นฟูเศรษฐกิจ ในช่วงเกือบสองปีที่ผ่านมามีผลเป็นที่น่าพอใจ ณ ระดับหนึ่ง และรัฐบาลจะยังคงเดินหน้าการข้บเคลื่อนเศรษฐกิจผ่านมาตรการต่างๆ การส่งเสริมการลงทุน ควบคู่ไปกับการเปิดประเทศ จะทำให้เกิดการจ้างงานเพิ่มขึ้นอย่างมากในระยะต่อไปแน่นอน
ในส่วนของผลการสำรวจ ที่ระบุว่าร้อยละ 80.8 ของประชาชน ต้องการให้รัฐช่วยเหลือเยียวยา มุ่งให้เกิดการจ้างงานเพิ่มขึ้น นางสาวรัชดา ชี้แจงว่า เรื่องนี้เป็นเป้าหมายทางเศรษฐกิจของรัฐบาลอยู่แล้ว ดังเห็นได้จาก ล่าสุดโครงการส่งเสริมและรักษาระดับการจ้างงานในธุรกิจ SMEs ใช้งบประมาณกว่า 2.7 หมื่นล้านบาท เพื่อจ่ายเป็นเงินอุดหนุนลูกจ้างรายละสามพันบาท สามเดือน มีสถานประกอบการลงทะเบียนเข้าร่วมโครงการ ณ วันที่ 20 พ.ย. จำนวน 2.23 แสนแห่ง หรือร้อยละ 56.71 ช่วยรักษาระดับการจ้างงานลูกจ้างสัญชาติไทย 3 ล้านกว่าคน หรือร้อยละ 76.08 ซึ่งรัฐบาลได้ขยายการลงทะเบียนเข้าร่วมโครงการ ไปจนถึง 20 ธ.ค.นี้ เพื่อจะได้ดูแลลูกจ้างให้มากขึ้น
มากไปกว่านั้น ในเขตพื้นที่เศรษฐกิจพัฒนาพิเศษภาคตะวันออก (Eastern Economic Corridor: EEC) ครอบคลุมจังหวัดระยอง ชลบุรี ฉะเชิงเทรา ถือเป็นแหล่งโอกาสการจ้างงานที่สำคัญมาก คาดการณ์ว่าจะมีความต้องการแรงงานใน 5 ปีข้างหน้าของ EEC มากกว่า 4.7 แสนตำแหน่ง ประเภทความต้องการ 3 อันดับแรก คือ อุตสาหกรรมดิจิทัล อุตสาหกรรมโลจิสติกส์ และอุตสาหกรรมอิเล็กทรอนิกส์อัจฉริยะ ขณะเดียวกัน การเปิดประเทศรับนักท่องเที่ยวต่างชาติ เชื่อมั่นว่าจะนำไปสู่การจ้างงานในภาคบริการและการท่องเที่ยวที่มากขึ้นอย่างมีนัยสำคัญ สำหรับประชาชนที่ต้องการสมัครงานและนายจ้างที่ต้องการประกาศรับสมัครงานสามารถใช้บริการจัดหางานออนไลน์กับกระทรวงแรงงานได้ที่เว็บไซต์ “ไทยมีงานทำ” หรือแอพพลิเคชั่น “ไทยมีงานทำ” ทั้งนี้ตั้งแต่เดือนตุลาคม 2563 มีผู้มาสมัครงานผ่านช่องทางดังกล่าวและได้รับบรรจุงานแล้วกว่า 3 แสนคน และยังมีตำแหน่งว่างงานรอีกประมาณ 2 แสนอัตรา ส่วนใหญ่อยู่ในอุตสาหกรรมการผลิต ก่อสร้าง และอุปกรณ์การแพทย์
“จากนี้ไป เราจะเห็นอัตราการจ้างงานที่ขยับเพิ่มสูงขึ้น ทั้งในภาคบริการและภาคการผลิตโดยเฉพาะในพื้นที่ EEC อย่างไรก็ตาม สิ่งที่รัฐบาลจะขับเคลื่อนเพียงลำพังไม่ได้ คือ การปรับวิธีคิดของแรงงาน ให้ตื่นตัวกับการเรียนรู้ตลอดชีวิต ปรับตัวให้เข้ากับโลกเทคโนโลยีในอนาคต ในส่วนของภาครัฐ จะทำงานร่วมกับสถาบันการศึกษา ภาคเอกชน เพื่อส่งเสริมแรงงานไทยให้มีทักษะด้านต่างๆ สอดคล้องกับความต้องการแรงงานในภาคอุตสาหกรรม” นางสาวรัชดา กล่าว
**************************
วันพุธที่ 7 กรกฎาคม 2564
เคาะ! “มาตรการสินเชื่ออิ่มใจ" หนุนผู้ประกอบการร้านอาหาร - เครื่องดื่ม
....
“มาตรการสินเชื่ออิ่มใจ” อีกหนึ่งมาตรการดี ๆ ที่รัฐบาลกำหนดออกมาล่าสุดเพื่อช่วยเหลือผู้ประกอบการร้านอาหารหรือเครื่องดื่มที่ได้รับผลกระทบจากการสถานการณ์การแพร่ระบาดของโรคโควิด-19 ระลอกใหม่ ให้มีสภาพคล่องที่เพียงพอ ลดการพึ่งพาสินเชื่อนอกระบบ
.
วันอังคารที่ 17 พฤษภาคม 2565
ผักผลไม้อาหารฮาลาลไทยกระหึ่มซาอุดีอาระเบียทีมไทยแลนด์จับมือ ”ลูลู ไฮเปอร์มาร์เก็ต” เปิดเทศกาลอาหารไทยในกรุงริยาด
ผักผลไม้อาหารฮาลาลไทยกระหึ่มซาอุดีอาระเบียทีมไทยแลนด์จับมือ ”ลูลู ไฮเปอร์มาร์เก็ต” เปิดเทศกาลอาหารไทยในกรุงริยาด
“อลงกรณ์” ตั้งเป้าขยายตลาดผักผลไม้อาหารฮาลาลไทย พร้อมผนึกเครือข่ายห้างยักษ์ ”ลูลู” เดินหน้าวางสินค้าไทยกว่า 2.5 พันรายการปูพรม 241 สาขาใน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะกรรมการส่งเสริมสินค้าเกษตรมาตรฐานฮาลาลและประธานคณะทำงานแก้ไขปัญหาผลไม้ล่วงหน้าในคณะกรรมการพัฒนาและบริหารจัดการผลไม้ (Fruit Board) เปิดเผยวันนี้ว่า ในระหว่างการเยือนซาอุดีอาระเบีย (15 - 19 พ.ค.65) ได้สำรวจตลาดผัก ผลไม้และอาหารฮาลาลพบว่า เป็นตลาดที่มีศักยภาพสูงมีรายได้ต่อหัว (Per capita) 46,000 ดอลลาร์และกำลังเร่งรัดพัฒนาทางด้านการท่องเที่ยว การเกษตร อุตสาหกรรมอาหารและเทคโนโลยีภายใต้วิสัยทัศน์ซาอุดีอาระเบีย 2030 จึงได้หารือกับผู้บริหารของห้างลูลูไฮเปอร์มาร์เก็ต ( Lulu Hypermarket )ในการขยายจำหน่ายผัก ผลไม้ ผลิตภัณฑ์การเกษตรและอาหารมาตรฐานฮาลาลของไทยซึ่งทางลูลูพร้อมที่จะร่วมมือโดยพร้อมวางจำหน่ายสินค้าไทยกว่า 2,500 รายการใน 241 สาขาที่ตั้งอยู่ในซาอุดีอาระเบียและประเทศอื่นๆในภูมิภาคตะวันออกกลาง เช่น สหรัฐอาหรับเอมิเรตส์ โอมาน การ์ตา บาห์เรน จอร์แดน เป็นต้น เท่าที่สำรวจตลาดพบผักผลไม้ไทยเกือบทุกชนิด เช่น ทุเรียน มังคุด ลำไย เงาะ ลองกอง มะม่วง ขนุน มะขามหวาน มะพร้าวน้ำหอม กระชาย ผักบุ้ง คะน้า ขิง ตะไคร้ ส่วนผลิตภัณฑ์อาหารของไทยพร้อมที่จะรุกตลาดโลกเพราะมีกว่า 1.7 แสนรายการที่ผ่านการรับรองจากสถาบันมาตรฐานฮาลาลแห่งประเทศไทยของสำนักงานคณะกรรมการกลางอิสลาม
สำหรับลูลูไฮเปอร์มาร์เก็ตเป็นบริษัทการค้าของอาบูดาบี (ประเทศสหรัฐอาหรับเอมิเรตส์) มีสำนักงานในไทยโดยจะนัดประชุมกับผู้บริหารของลูลูภายในเดือนนี้ หลังเสร็จสิ้นภารกิจในซาอุดีอาระเบีย
เมื่อค่ำวานนี้ได้มีการจัดงานส่งเสริมสินค้าและผลิตภัณฑ์อาหารฮาลาลของไทย ที่ห้าง ลูลูไฮเปอร์มาร์เก็ต ( Lulu Hypermarket )สาขาห้างสรรพสินค้าอัตยัฟมอลล์ ( Atyaf Mall )โดยมีรองนายกรัฐมนตรีและรัฐมนตรีว่าการกระทรวงการต่างประเทศ นายดอน ปรมัตถ์วินัย เป็นประธานเปิดงาน พร้อมด้วย นายอลงกรณ์ พลบุตร ที่ปรึกษารมว.เกษตรฯ ดร.วินัย ดาห์ลัน ดร.ปกรณ์ ปรียากร ทีมไทยแลนด์ฮาลาล (Thailand Halal Taskforce) คณะผู้แทนกระทรวงเกษตรและสหกรณ์ กระทรวงพาณิชย์ นายสนั่น อังอุบลกุล ประธานหอการค้าไทย นายศุภชัย เจียรวนนท์ ประธานสภาดิจิตอลประเทศไทย ผู้แทนภาครัฐและเอกชนไทยและซาอุดีอาระเบีย เข้าร่วมในพิธีเปิดงานส่งเสริมสินค้าและผลิตภัณฑ์อาหารฮาลาลของไทยเป็นครั้งแรกนับแต่มีการยกระดับความสัมพันธ์ทางการทูตระหว่าง 2 ประเทศตั้งแต่เดือนมกราคมของปีนี้.
วันเสาร์ที่ 6 พฤศจิกายน 2564
พาณิชย์-เกษตรฯ เดินหน้าขับเคลื่อนประกวดข้าวพันธุ์ใหม่ หวังกู้วิกฤติข้าวไทยสู่ตลาดโลก
พาณิชย์-เกษตรฯ เดินหน้าขับเคลื่อนประกวดข้าวพันธุ์ใหม่ หวังกู้วิกฤติข้าวไทยสู่ตลาดโลก
วันที่ 5 พฤศจิกายน 2564 นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานในพิธีเปิดโครงการประกวดข้าวพันธุ์ใหม่เพื่อการพาณิชย์ ภายใต้ยุทธศาสตร์ข้าวไทย โดยมีนายชาตรี บุญนาค ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมการข้าว นางสาวนนทิชา วรรณสว่าง รองอธิบดีกรมการข้าว คณะผู้บริหาร ผู้แทนจากหน่วยงานที่เกี่ยวข้อง ตลอดจนเกษตรกรจากจังหวัดชัยนาทและจังหวัดใกล้เคียง ร่วมพิธีเปิดในครั้งนี้ ณ ศูนย์วิจัยข้าวชัยนาท พร้อมคณะทูตพาณิชย์จาก 25 ประเทศ และพาณิชย์จังหวัดใน 27 แหล่งเพาะปลูกของประเทศ ร่วมกิจกรรมผ่านระบบออนไลน์
นายชาตรี กล่าวว่า สำหรับการประกวดข้าวในครั้งนี้ เปิดโอกาสให้นักวิจัยและพัฒนาพันธุ์ข้าว ส่งผลงานเข้าประกวดในข้าว 3 ประเภท ได้แก่ ข้าวหอมไทย ข้าวขาวพื้นนุ่ม และข้าวขาวพื้นแข็ง ซึ่งมีพันธุ์ข้าวที่ส่งประกวดทั้งสิ้นจำนวน 48 พันธุ์ แบ่งเป็นพันธุ์ข้าวของกรมการข้าวจำนวน 31 พันธุ์ โดยไดันำพันธุ์ข้าวที่ส่งเข้าประกวด มาทดลองปลูกในแปลงปลูกของศูนย์วิจัยข้าว 3 แห่ง ได้แก่ศูนย์วิจัยข้าวชัยนาท ศูนย์วิจัยข้าวพิษณุโลก และศูนย์วิจัยข้าวขอนแก่น ซึ่งจะดำเนินการตัดสินผลการประกวดในช่วงเดือนธันวาคม
ด้านนางสาวนนทิชา เปิดเผยถึงหลักเกณฑ์ในการพิจารณาการตัดสิน คณะกรรมการจะเปรียบเทียบพันธุ์ข้าวที่ส่งเข้าประกวดกับข้าวพันธุ์เดิมที่โดดเด่นในแต่ละประเภท ทั้งด้านการเพาะปลูกในแปลง การขัดสี คุณภาพทางกายภาพของเมล็ด คุณภาพทางเคมี และคุณภาพการหุงต้ม ซึ่งเชื่อมั่นว่าการประกวดดังกล่าวจะช่วยเสริมสร้างภาพลักษณ์ที่ดี ตอกย้ำความเชื่อมั่นต่ออนาคตข้าวไทยให้กับชาวนา ผู้ประกอบการค้าข้าว ตลอดจนผู้บริโภคทั้งในและต่างประเทศ ภายหลังได้นำประธานและคณะ เยี่ยมชมแปลงนาพันธุ์ข้าวจากการประกวดในพื้นที่ของศูนย์วิจัยข้าวชัยนาท ตลอดจนการนำเสนอความคืบหน้าของโครงการดังกล่าว
วันอังคารที่ 18 มกราคม 2565
๑๘ มกราคม วันกองทัพไทย
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ
วันพฤหัสบดีที่ 2 ธันวาคม 2564
องค์การขนส่งมวลชนกรุงเทพจัดเดินรถเฉพาะกิจให้บริการฟรี 5 เส้นทาง อำนวยความสะดวกให้กับประชาชน ร่วมเฝ้าฯ รับเสด็จ
ในพิธีวางศิลาฤกษ์แท่นฐานพระบรมราชานุสาวรีย์ รัชกาลที่ 9 ภายในอุทยานเฉลิมพระเกียรติ รัชกาลที่ 9
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ (ขสมก.)กระทรวงคมนาคม เปิดเผยว่า ตามที่พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินีจะเสด็จพระราชดำเนินไปทรงประกอบพิธีวางศิลาฤกษ์แท่นฐานพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ภายในอุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 5 ธันวาคม 2564 เวลา 16.00 น.เขตดุสิต กรุงเทพมหานคร ขสมก. จึงจัดเดินรถโดยสารเฉพาะกิจให้บริการฟรี ระหว่างวันที่ 5 - 6 ธันวาคม 2564 ตั้งแต่เวลา 08.00 - 18.00 น. หรือจนกว่าจะส่งประชาชนออกจากพื้นที่หมด โดยมีความถี่ในการปล่อยรถโดยสาร คันละ 20 นาที เพื่ออำนวยความสะดวกให้กับประชาชนในการเดินทางไปที่อุทยานเฉลิมพระเกียรติฯ โดยมีรายละเอียดดังนี้
1. ในวันที่ 5 ธันวาคม 2564 จัดรถโดยสารธรรมดาวิ่งในเส้นทางเดินรถเฉพาะกิจ (จอดรับ - ส่งทุกป้าย) จำนวน 5 เส้นทาง เส้นทางละ 5 คัน ดังนี้ (จอดรับ - ส่งที่กรมทางหลวงและโรงเรียนราชวินิตมัธยม เพื่อตรวจ ATK)
- เส้นทางที่ 1 อนุสาวรีย์ชัยสมรภูมิ (ฝั่งเกาะพญาไท) - อุทยานเฉลิมพระเกียรติฯ จอดรับ - ส่ง บริเวณกรมทางหลวง
- เส้นทางที่ 2 สโมสรทหารบก - อุทยานเฉลิมพระเกียรติฯ จอดรับ - ส่งบริเวณกรมทางหลวง
- เส้นทางที่ 3 สนามศุภชลาศัย - อุทยานเฉลิมพระเกียรติฯ จอดรับ - ส่งบริเวณโรงเรียนราชวินิตมัธยม
- เส้นทางที่ 4 สนามหลวง - อุทยานเฉลิมพระเกียรติฯ จอดรับ - ส่งบริเวณโรงเรียนราชวินิตมัธยม
- เส้นทางที่ 5 วงเวียนใหญ่ - อุทยานเฉลิมพระเกียรติฯ จอดรับ - ส่งบริเวณโรงเรียนราชวินิตมัธยม
พร้อมทั้งจัดรถโดยสารธรรมดาวิ่งรับ - ส่งประชาชนภายในอุทยานเฉลิมพระเกียรติฯ จำนวน 20 คัน ให้บริการ ตั้งแต่เวลา 10.00 - 18.00 น. หรือจนกว่าประชาชนจะออกจากพื้นที่หมด เพื่ออำนวยความสะดวกให้กับประชาชน
2. ในวันที่ 6 ธันวาคม 2564 จัดรถโดยสารธรรมดาวิ่งในเส้นทางเดินรถเฉพาะกิจ (จอดรับ - ส่งทุกป้าย) จำนวน 4 เส้นทาง เส้นทางละ 5 คัน ดังนี้ (จอดรับ - ส่งที่อุทยานเฉลิมพระเกียรติฯ)
- เส้นทางที่ 1 อนุสาวรีย์ชัยสมรภูมิ (ฝั่งเกาะพญาไท) - อุทยานเฉลิมพระเกียรติฯ
- เส้นทางที่ 2 สนามศุภชลาศัย - อุทยานเฉลิมพระเกียรติฯ
- เส้นทางที่ 3 สนามหลวง - อุทยานเฉลิมพระเกีรติฯ
- เส้นทางที่ 4 วงเวียนใหญ่ - อุทยานเฉลิมพระเกียรติ
วันจันทร์ที่ 4 เมษายน 2565
กสร. เตือนนายจ้างกิจการขนส่งช่วงสงกรานต์ ห้ามให้ลูกจ้างขับรถเกินเวลา หากเกิดอุบัติเหตุต้องได้รับโทษ
กรมสวัสดิการและคุ้มครองแรงงาน (กสร.) เตือนนายจ้างกิจการขนส่งทางบกในช่วงเทศกาลสงกรานต์ ห้ามให้ลูกจ้างขับขี่ยานพาหนะเกินวันละ 8 ชั่วโมง OT ไม่เกิน 2 ชม. ไม่ดื่มแอลกอฮอล์ขณะเดินทาง และปฏิบัติตามกฎหมายอย่างเคร่งครัด เพื่อลดอุบัติเหตุทางถนน
นายนิยม สองแก้ว อธิบดีกรมสวัสดิการและคุ้มครองแรงงานกล่าวว่า ช่วงวันหยุดยาวเทศกาลสงกรานต์ ในวันปีใหม่ไทยที่พี่น้องแรงงานทุกคนรอคอยที่จะได้มีความสุขกับครอบครัว แต่ยังมีอีกหลายอาชีพที่ยังคงทำงานอยู่ในช่วงเทศกาลนี้ เช่น ลูกจ้างขับรถ ซึ่งมีแนวโน้มประสบอุบัติเหตุจากการทำงานในช่วงสงกรานต์สูง เนื่องจากเกิดอุบัติเหตุบนท้องถนนขึ้นบ่อยครั้ง โดยเฉพาะรถโดยสารสาธารณะ ส่งผลให้มีผู้บาดเจ็บ เสียชีวิตจำนวนมาก สร้างความสูญเสียทั้งต่อชีวิตและทรัพย์สินของทั้งฝ่ายลูกจ้างและนายจ้าง สาเหตุมาจากหลายปัจจัย อาทิ ขับรถด้วยความเร็ว ประมาท พักผ่อนน้อย หรือดื่มเครื่องดื่มแอลกอฮอล์ โดยช่วงเทศกาลสงกรานต์ปีนี้มีวันหยุดต่อเนื่องระหว่างวันที่ 13 – 17 เมษายน 2565 รวม 5 วัน และคาดว่าจะมีประชาชนเดินทางกลับภูมิลำเนาหรือท่องเที่ยวเป็นจำนวนมาก ทำให้พนักงานขับรถต้องทำงานหนักมากขึ้น จึงฝากเตือนไปยังนายจ้าง สถานประกอบกิจการประเภทขนส่งทางบก ให้รณรงค์เรื่องการขับขี่ปลอดภัย พร้อมทั้งกำกับดูแลการปฏิบัติงานให้เป็นไปตามกฎหมายแรงงานอย่างเคร่งครัด รวมถึงต้องปฏิบัติตามาตรการการควบคุมและป้องกันการแพร่ระบาดของโรคติดเชื้อไวรัสโคโรนา 2019 (COVID - 19) อย่างเคร่งครัด เพื่อป้องกันผลกระทบจากการเดินทางและการควบคุมการแพร่ระบาดของโรค
อธิบดี กสร.กล่าวทิ้งท้ายว่า การทำงานปกติของลูกจ้าง ทำงานได้ไม่เกินวันละ 8 ชั่วโมง หากทำงานล่วงเวลาต้องไม่เกิน 2 ชั่วโมง โดยต้องได้รับความยินยอมจากลูกจ้าง หลังจากที่ลูกจ้างขับรถมาแล้ว 4 ชั่วโมง ต้องมีเวลาพักผ่อนติดต่อกันอย่างน้อย 1 ชั่วโมง และในวันถัดไปห้ามให้ลูกจ้างเริ่มทำงานก่อนครบเวลา 10 ชั่วโมง หลังสิ้นสุดการทำงานของวันที่ล่วงมาแล้วทั้งนี้ หากนายจ้าง ลูกจ้าง มีข้อสงสัยเกี่ยวสิทธิหน้าที่ และการปฏิบัติตามแนวทางนี้ให้ติดต่อสอบถามได้ที่ สำนักงานสวัสดิการและคุ้มครองแรงงานกรุงเทพมหานครพื้นที่ 1-10 และสำนักงานสวัสดิการและคุ้มครองแรงงานจังหวัดทุกจังหวัด หรือโทรศัพท์สายด่วน 1506 กด 3 หรือ 1546
วันพฤหัสบดีที่ 16 ธันวาคม 2564
โฆษกรัฐบาล เผย "นายกฯ" สั่งหน่วยงานค่าฝุ่นช่วงอากาศเปลี่ยน หลังค่าฝุ่น PM 2.5 เกินมาตรฐานในหลายพื้นที่ กทม. วอนหลีกเลี่ยงกิจกรรมกลางแจ้ง ด้าน สธ. เตรียมเปิดคลินิกมลพิษออนไลน์
โฆษกรัฐบาล เผย "นายกฯ" สั่งหน่วยงานค่าฝุ่นช่วงอากาศเปลี่ยน หลังค่าฝุ่น PM 2.5 เกินมาตรฐานในหลายพื้นที่ กทม. วอนหลีกเลี่ยงกิจกรรมกลางแจ้ง ด้าน สธ. เตรียมเปิดคลินิกมลพิษออนไลน์
นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงประชาชนในพื้นที่กรุงเทพมหานครและปริมณฑล ที่ประสบปัญหาค่าฝุ่น PM 2.5 เกินค่ามาตรฐานในบางพื้นที่ กำชับหน่วยงานที่เกี่ยวข้องเฝ้าระวังดูแลและป้องกันผลกระทบสุขภาพประชาชนที่เกิดจากฝุ่น PM 2.5โดยให้สำรวจและจัดทำทะเบียนกลุ่มเสี่ยงจาก PM 2.5 ในพื้นที่ด้วยทั้งนี้ กระทรวงสาธารณสุขรับข้อสั่งการนายกรัฐมนตรี เตรียมพร้อมเปิดคลินิกมลพิษออนไลน์ จัดเตรียมห้องปลอดฝุ่นในสถานบริการสาธารณสุข สถานที่มีกลุ่มเสี่ยง อาทิ ศูนย์เด็กเล็ก สถานที่ดูแลผู้สูงอายุ หรือบ้านเรือนประชาชน ขณะที่ กรุงเทพมหานครได้ดำเนินมาตรการแก้ไขปัญหาฝุ่นละอองขนาดเล็ก PM 2.5 อย่างต่อเนื่อง ทั้งการล้างทำความสะอาด ดูดฝุ่นถนน และฉีดล้างต้นไม้ พร้อมบูรณาการความร่วมมือกับกองบังคับการตำรวจจราจร กรมการขนส่งทางบก ขสมก. เพื่อเข้มงวดในการควบคุมการจราจร ด้วยการการตรวจวัดและห้ามใช้รถยนต์ควันดำ ซึ่งคาดการณ์สถานการณ์ฝุ่นละออง PM 2.5 ในพื้นที่กรุงเทพและปริมณฑล จะสะสมเกินมาตรฐานในช่วงระหว่างวันที่ 15-18 ธันวาคม 2564 และในช่วง 7 วันข้างหน้า มีแนวโน้มที่ดีขึ้นในวันที่ 19-21 ธันวาคม เนื่องจากอากาศที่เปิดมากขึ้น อย่างไรก็ตามวันที่ 22-23 ธันวาคม อาจมีโอกาสที่ระดับฝุ่นละอองอาจสูงขึ้นอีก
สถานีตรวจวัดคุณภาพอากาศของกรุงเทพมหานคร ตรวจวัดค่า PM 2.5 ประจำวันที่ 16 ธันวาคม 2564 ได้ 34-63 ไมโครกรัม/ลูกบาศก์เมตร พบว่ามีค่าดัชนีเกินจากมาตรฐาน 50 ไมโครกรัม/ลูกบาศก์เมตร ใน จำนวน 19 พื้นที่ ได้แก่ ซึ่ง 7 พื้นที่ที่มีค่าฝุ่นละออง PM 2.5 สูงสุด ได้แก่
1. เขตลาดกระบัง : 63 มคก./ลบ.ม.
2. เขตหนองแขม : 60 มคก./ลบ.ม.
3. เขตทวีวัฒนา : 60 มคก./ลบ.ม.
4. เขตคลองสามวา : 57 มคก./ลบ.ม.
5. เขตตลิ่งชัน : 56 มคก./ลบ.ม.
6. เขตบางกอกใหญ่ : 56 มคก./ลบ.ม.
7. เขตวังทองหลาง : 56 มคก./ลบ.ม.
ขณะที่ภาคเหนือ ภาพรวมอยู่ในเกณฑ์ดี ตรวจวัดได้ 17 - 40 มคก./ลบ.ม. ภาคตะวันออกเฉียงเหนือ ภาพรวมอยู่ในเกณฑ์ดีมาก ตรวจวัดได้ 18 - 44 มคก./ลบ.ม. ภาคกลางและตะวันตก เกินค่ามาตรฐาน 1 พื้นที่ ตรวจวัดได้ 19 - 56 มคก./ลบ.ม. ภาคตะวันออก ภาพรวมอยู่ในเกณฑ์ดี ตรวจวัดได้ 21 - 44 มคก./ลบ.ม. และ ภาคใต้ ภาพรวมอยู่ในเกณฑ์ดีมาก ตรวจวัดได้ 10 - 25 มคก./ลบ.ม.
นายธนกรฯ กล่าวว่า นายกรัฐมนตรีห่วงใยประชาชนในช่วงที่มีปัญหาฝุ่นละอองขนาดเล็ก PM 2.5 กลับมามีค่าสะสมเกินมาตรฐาน เนื่องจากความกดอากาศสูง ขอให้พี่น้องประชาชนหลีกเลี่ยงการทำกิจกรรมกลางแจ้งในพื้นที่ที่มีค่าฝุ่น PM 2.5 เกินมาตรฐาน และขอสวมใส่หน้ากากอนามัยอยู่เสมอ เพราะสามารถป้องกันได้ทั้งฝุ่นและไวรัสโควิด-19 รวมทั้งโรคทางเดินหายใจอื่น ๆ ที่มักพบในช่วงอากาศเปลี่ยนแปลง และให้หน่วยงานภาครัฐประชาสัมพันธ์สร้างการรับรู้แก่ประชาชนในการป้องกันและดูแลตนเองจากฝุ่น PM 2.5 ด้วย อย่างต่อเนื่องด้วย
...................................